title: Estallo
text: Iste articlo tracta sobre o estallo, subdivisión de a quadra. Ta atros usos d'«estallo», se veiga Estallo (desambigación).
  
  Un estallo (puede estar que de o latín <STABULU, pero tamién de «des» + «tallar») ye una subdivisión adintro d'una quadra, feita por un regular con latas y percullos perens en forma de cleta, que delimita un espacio de bells metros quadraus en o que se puede zarrar uns pocos animals.
  
  S'emplega sobre tot ta deseparar o ganau menor (uellas u crabas), a sobén repartindo un rabanyo en os diferents estallos de a quadra, pero puede emplegar-se tamién ta vacas y bueis, cabendo-ne lochicament menos en cada estallo.
  
  En as quadras ta caballería, as cletas d'os estallos gosan estar más alteras, ta privar que os animals (que se guarda desligaus) tomen mal si miran de brincar por alto.
  
  En benasqués se diz estall, y se'n conoix a forma estaje, por una posible castellanización fonetica a partir de l'anterior. Por metonimia, un rabanyo chicot formau aproximadament por o numer de uellas u crabas que cabrían en un estallo tamién recibe o nombre d'estallo.
  
  Referencias
  
  Se veiga tamién
  Rabanyo.
  Trapada.
  Estallada.
  Quadra.
  Borda.
  Paller.
  Graner.
  Hierbero.
  
  Ganadería
  Construccions agropecuarias